b'\n_START_ARTICLE_\nKitani\n_START_SECTION_\nIme\n_START_PARAGRAPH_\nO etimologiji imena Kitan obstajajo tri glavne teorije. Feng Jiasheng trdi, da izhaja iz imen juvenskih poglavarjev. Zhao Zhenji domneva, da ime izvira iz besede \xc5\xa0ianbei, ki pomeni \xc2\xbbkraj, kjer so prebivali \xc5\xa0ianbei (Sjambi)\xc2\xab, nomadsko ljudstvo, ki je \xc5\xbeivelo v Mand\xc5\xbeuriji in vzhodni Mongoliji, medtem ko japonski znanstvenik Matsuo meni, da se je izvorno ime Kitan glasilo \xc5\xa0idan, kar pomeni \xc2\xbbljudstvo, ki je podobno ljudstvu \xc5\xa0i\xc2\xab ali \xc2\xbbljudstvo, ki \xc5\xbeivi med ljudstvom \xc5\xa0i\xc2\xab._NEWLINE_Razli\xc4\x8dne oblike besede Kitan so se kot ime Kitajske ohranile v ve\xc4\x8d jezikih, tudi v sloven\xc5\xa1\xc4\x8dini. V ru\xc5\xa1\xc4\x8dini in bolgar\xc5\xa1\xc4\x8dini se glasi \xd0\x9a\xd0\xb8\xd1\x82\xd0\xb0\xd0\xb9, Kitaj, v arhai\xc4\x8dni angle\xc5\xa1\xc4\x8dini in franco\xc5\xa1\xc4\x8dini Cathay, italijan\xc5\xa1\xc4\x8dini in portugal\xc5\xa1\xc4\x8dini Catai, \xc5\xa1pan\xc5\xa1\xc4\x8dini Catay, gruzin\xc5\xa1\xc4\x8dini \xe1\x83\xae \xe1\x83\x90\xe1\x83\xa2\xe1\x83\x90\xe1\x83\x94\xe1\x83\x97\xe1\x83\x98, Khataeti in mongol\xc5\xa1\xc4\x8dini \xd0\xa5\xd1\x8f\xd1\x82\xd0\xb0\xd0\xb4, Kitad. Naziv Kitai za Kitajsko ali Kitajce v tur\xc5\xa1kih jezikih, na primer v ujgur\xc5\xa1\xc4\x8dini, imako Kitajci Han za \xc5\xbealjiv, zato so ga kitajske oblasti posku\xc5\xa1ale prepovedati.\n_START_SECTION_\nJezik in pisava\n_START_PARAGRAPH_\nKitanski jezik, znan tudi kot liao [ISO 639-3], je izumrl jezik. Jezikoslovci so prepri\xc4\x8dani, da je bil soroden pramongolskemu jeziku. Pisal se je z veliko in malo kitansko pisavo. Pisavi sta bili funkcionalno neodvisni. Uporabljali sta se so\xc4\x8dasno in \xc5\xa1e nekaj \xc4\x8dasa po propadu dinastije. Primerki pisav so najpogostej\xc5\xa1i na nagrobnikih in spomenikih. Pisavi \xc5\xa1e nnista v celoti razvozlani. Za njuno popolno razumevanje je potrebnih \xc5\xa1e veliko raziskav in odkritij. Najstarej\xc5\xa1i zapis v veliki kitanski veliki pisavi je Spomenik za Jelu Janinga iz leta 986._NEWLINE_V njihovih delno razvozlanih spisih so jezikoslovci odkrili mnogo mongolskih besed, na primer nair - sonce sun, sair - luna, tau \xe2\x80\x93 pet, jau \xe2\x80\x93 sto, m.r \xe2\x80\x93 konj, im.a \xe2\x80\x93 koza, n.q \xe2\x80\x93 pes, m.ng \xe2\x80\x93 srebro, ju.un - poletje, n.am.ur \xe2\x80\x93 jesen, u.ul \xe2\x80\x93 zima, heu.ur \xe2\x80\x93 pomlad, tau.l.a - zajec, t.q.a \xe2\x80\x93 koko\xc5\xa1 in m.g.o \xe2\x80\x93 ka\xc4\x8da, kar ka\xc5\xbee, da je bil kitanski jezik pramongolski.\n_START_SECTION_\nGospodarstvo\n_START_PARAGRAPH_\nKitani so bili nomadi in so se prvotno ukvarjali z \xc5\xbeivinorejo, ribolovom in lovom. Ropali so kitajska mesta in vasi na jugu in sosednje plemena, ki so bili pomemben vir su\xc5\xbenjev, kitajskih obrtnih izdelkov in hrane, zlasti v obdobjih lakote. Pod vplivom sosednjih Kitajcev in zaradi lastnih potreb po stalni upravi so se za\xc4\x8deli ukvarjati s poljedelstvom in gradnjo stalnih naselij. Od kitajskih in bal\xc5\xa1kih poljedelcev so se razlikovali po tem, da so gojili predvsem proso in ne p\xc5\xa1enice in p\xc5\xa1ena. Vladajo\xc4\x8di razred dinastije Liao je v poznem poletju organiziral tradicionalne lovske pohode. Po propadu dinastije Liao so se vrnili k nomadskemu na\xc4\x8dinu \xc5\xbeivljenja.\n_START_SECTION_\nVera\n_START_PARAGRAPH_\nKitani so sprva \xc4\x8dastili \xc5\xa1tevilne naravne pojave, za katere so verjeli, da so bo\xc5\xbeanski. Nadvse so \xc4\x8dastili sonce. Kitanski vladarji so se zato obra\xc4\x8dali proti vzhodu, kjer sonce vzhaja, in ne proti jugu kot kitajski cesarji. Sever je imel prednost pred jugom._NEWLINE_Ustanovitelj dinastije Liao, cesar Tajzu, je ukazal gradnjo budisti\xc4\x8dnih, konfucijanskih in taoisti\xc4\x8dnih sveti\xc5\xa1\xc4\x8d, njegovi nasledniki pa so se obrnili k budizmu. Budizem se je opazno raz\xc5\xa1iril med vladavino cesarja \xc5\xa0engzonga (vladal 982 \xe2\x80\x93 1031). Leta 1078 je bilo v dr\xc5\xbeavi okrog 360.000 menihov in nun, kar je pomenilo okrog deset odstotkov celotnega prebivalstva. Podatek je morda pretiran, vsekakor pa ka\xc5\xbee, da je bil budizem integralni del kitanske dru\xc5\xbebe.\n_START_SECTION_\nKnji\xc5\xbeevnost\n_START_PARAGRAPH_\nOhranjenih je zelo malo ostankov pesnitev in proze, pisanih v kitanskem jeziku. Ker se kitanskega jezika ne da v celoti rekonstruirati, je razumevanje zapisov zelo te\xc5\xbeko._NEWLINE_\xc4\x8ceprav so imeli Kitani svojo pisavo, je bila njena raba omejena. Podobno kot stari Vietnamci, Korejci in Japonci so v svojo pisavo privzeli kitajske pismenke in velik del svojih knji\xc5\xbenih del, zlasti politi\xc4\x8dnih dokumentov, napisali v kitaj\xc5\xa1\xc4\x8dini. Kitajska uradna zgodovina dinastije Liao z naslovom Liao \xc5\xa0i, napisana v dinastiji Juan, je temeljila na nekaj zgodnjih \xc2\xbbavtenti\xc4\x8dnih zapisih\xc2\xab (\xe5\xaf\xa6), zbranih v obdobju dinastije Liao.'